**"תכנית אלון אקולוגית" – ראשיתו של המינהל הציבורי הסביבתי בישראל במלאת חמישים שנה להקמתו**

ד"ר בני פירסט #

המחלקה לגאוגרפיה, האוניברסיטה העברית בירושלים

המרכז למחקרי סביבה וקיימות, האוניברסיטה הפתוחה

benny.furst@mail.huji.ac.il

# גילוי נאות: המחבר עבד במשרד להגנת הסביבה (אגף התכנון) בין השנים 1997–2006, 2012–2019.

**תקציר**

בשנת 1973 קיבלה ממשלת ישראל את ההחלטה להקים את השירות לשמירת איכות הסביבה. היה זה הגוף הממשלתי הראשון שמטרתו היתה לייצר ראיה רחבה של הנושא הסביבתי במטרה למנוע זיהום ומפגעים למרחב ולתושבים בישראל. בכך הצטרף השירות לשני גופים ממסדיים שקדמו לו – רשות שמורות הטבע ורשות הגנים הלאומיים שקמו מכח חוק גנים לאומיים ושמורות טבע ב-1963. יחד עם חוק התכנון והבניה משנת 1965, הונחה בזאת התשתית החוקית והמנהלית לשילוב הנושאים הסביבתיים בעבודת משרדי הממשלה, לריכוז מידע סביבתי עדכני מהעולם ומהארץ וקידום המודעות הסביבתית בציבור ובמערכת החינוך.

במלאת חמישים שנה להקמת השירות מציג מאמר סקירה זה את הצעדים הראשונים שהביאו להקמתו, בדגש על פועלם של מספר אישים שקידמו את הנושא בראשם השר יגאל אלון, ח"כ יוסף תמיר ומנהלו הראשון של השירות אורי מרינוב. תוך שימוש בציטוטים מעיתונות התקופה ומארכיונים שחלקם רואים אור לראשונה בפירסום מדעי, מבקשת סקירה זו לשפוך אור על הרקע הפוליטי והמקצועי להקמת השירות, ובכך להוסיף מידע היסטורי סביבתי לעבודות הנרחבות של פרופ' אלון טל ופרופ' אורי מרינוב, כמו גם לעורר תובנות שעשויות לתרום לעתיד המשילות הסביבתית בישראל.

מילות מפתח: היסטוריה סביבתית, משילות סביבתית, השירות לשמירת איכות הסביבה, מינהל סביבתי, יגאל אלון, יוסף תמיר, אורי מרינוב.